แห่สมัครเอ็มดี‘ธอส.’ยื่นแค่4เอสเอ็มอี9ราย
2 แบงก์รัฐเนื้อหอม คนยังแห่สมัครเป็นเอ็มดี ธอส. 4 ราย ส่วนเอสเอ็มอีแบงก์ สมัคร 9 ราย
20 ก.พ. 2556

2 แบงก์รัฐเนื้อหอม คนยังแห่สมัครเป็นเอ็มดี ธอส. 4 ราย ส่วนเอสเอ็มอีแบงก์ สมัคร 9 ราย 
รายงานข่าวจากกระทรวงการคลัง เปิดเผยว่า เมื่อวันที่ 19 ก.พ. ที่ประชุมคณะกรรมการสรรหากรรมการผู้จัดการธนาคารอาคารสงเคราะห์ (ธอส.) คนใหม่ ที่มีนายชัยเกษม นิติสิริ กรรมการธนาคารเป็นประธาน ได้เรียกผู้สมัครทั้ง 4 คนเข้าแสดงวิสัยทัศน์ ได้แก่ คนใน 2 คน คือ นางอังคณา ปิลันธน์โอวาท ไชยมนัส รองกรรมการผู้จัดการ กลุ่มสายงานการตลาดและพัฒนาธุรกิจ และนายฉัตรชัย ศิริไล รองกรรมการผู้จัดการ กลุ่มงานสินเชื่อ และรักษาการผู้ช่วยกรรมการผู้จัดการ สายงานวิเคราะห์สินเชื่อ และคนนอกอีก 2 คนคือ นายธัชพล กาญจนกูล รองผู้อำนวยการอาวุโส กลุ่มลงทุนและบริหารเงิน ธนาคารออมสิน และนายสัมมา คีตสิน ผู้อำนวยการ ศูนย์ข้อมูลอสังหาริมทรัพย์ 
ทั้งนี้รายงานแจ้งว่า คนที่คาดว่าจะได้รับการคัดเลือกจากกรรมการสรรหาคือนางอังคณา ซึ่งเป็นไปตามโผก่อนหน้านี้ที่การวิพากษ์วิจารณ์ว่า นางอังคณา ได้ผ่านความเห็นชอบจากฝ่ายการเมืองสาย เจ๊ ด. เรียบร้อยแล้ว อีกทั้งยังเป็นลูกหม้อเก่าของ ธอส. ซึ่งคาดว่าในการประชุมคณะกรรมการ ธอส. วันที่ 22 ก.พ. นี้ จะมีการพิจารณาอนุมัติวาระกรรมการผู้จัดการคนใหม่ดังกล่าว
นายวิฑูรย์ สิมะโชคดี ปลัดกระทรวงอุตสาหกรรม ในฐานะประธานคณะกรรมการสรรหา กรรมการผู้จัดการ ธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) กล่าวว่า มีผู้สนใจสมัครเข้ารับการสรรหาทั้งหมด 9 คน เป็นคนในเอสเอ็มอีแบงก์ 2 คน และคนนอก 7 คน หลังจากนี้ให้ฝ่ายเลขาธิการบอร์ดสรรหาไปตรวจสอบคุณสมบัติพื้นฐานของผู้สมัครว่าเป็นไปตามกำหนดหรือไม่พร้อมกับแยกวิสัยทัศน์ที่แต่ระบุมาพร้อมใบสมัครออกมาให้กรรมการพิจารณาด้วย จากนั้นจะเป็นการเรียกสัมภาษณ์ โดยบอร์ดจะพิจาณาจากคุณสมบัติและวิสัยทัศน์ตรงกับนโยบายของทั้ง 2 กระทรวง คือกระทรวงการคลังและกระทรวงอุตสาหกรรมมากที่สุด